b'\n_START_ARTICLE_\nIgralna karta\n_START_PARAGRAPH_\nIgralna karta je obi\xc4\x8dajno pravokotni kos tr\xc5\xa1ega papirja ali plastike, ki se uporablja v igrah s kartami. Sprednja stran, podoba ali slika, predstavlja razli\xc4\x8dne igralne figure ali \xc5\xa1tevilke, zadnja stran pa je pri celem kompletu enaka. \xc5\xa0tevilo kart v kompletu je razli\xc4\x8dno, odvisno je od vrste kart. Karte se pogosto uporabljajo tudi za "magi\xc4\x8dne" rokohitrske trike.\n_START_SECTION_\nZgodovina kart\n_START_PARAGRAPH_\nZgodovina kart verjetno sega na Kitajsko v \xc4\x8das po izumu papirja. V Evropi so se karte pojavile v 13. stoletju. Prve karte so bile ro\xc4\x8dno izdelane, \xc5\xa1ele v 15. stoletju se pojavijo tiskane karte. V tem \xc4\x8dasu so se uveljavile tudi podobe na obi\xc4\x8dajnem kompletu kart: kralj, kraljica, konjenik, fant ter \xc5\xa1tiri barve kart: srce, karo, pik in kri\xc5\xbe. Kralj je bil sprva najmo\xc4\x8dnej\xc5\xa1a figura, v 17. stoletju (morda pod vplivom francoske revolucije) pa je postal as mo\xc4\x8dnej\xc5\xa1i. Ker je oznaka viteza ("Knave") s kratico "Kn" preve\xc4\x8d podobna kralju (King) "K" so zamenjali oznako v "J" (Jack). V 19. stoletju so karte naredili simetri\xc4\x8dne, tako da jih je bilo mogo\xc4\x8de obrniti na glavo in \xc5\xa1e vedno prepoznati._NEWLINE_Karta joker je ameri\xc5\xa1ki izum, v Evropi se je raz\xc5\xa1irila s pokrom (\xc4\x8deprav je pri pokru skorajda ne potrebujemo). Podoba jokerja je obi\xc4\x8dajno podoba okra\xc5\xa1enega nor\xc4\x8dka.\n_START_SECTION_\n\xc5\xa0vicarski komplet\n_START_PARAGRAPH_\n\xc5\xa0vicarske karte so lokalna varianta nem\xc5\xa1kih kart. Delijo se na naslednje \xc5\xa1tiri barve: \xc5\xbeelodi (Eichel), \xc5\xa1\xc4\x8diti (Schilten), ro\xc5\xbee (Rosen) in kragulj\xc4\x8dki (Schellen)._NEWLINE_V \xc5\xa0vici zelo priljubljeno igro jass igrajo s 36 kartami (6, 7, 8, 9, 10, J, Q, K, A). Pri \xc5\xa1vicarskih kartah imajo desetke po navadi posebno slikovno podobo, zaradi \xc4\x8desar se imenujejo zastave.\n_START_SECTION_\nDrugi kompleti kart\n_START_PARAGRAPH_\nOpisani kompleti so uporabni za veliko \xc5\xa1tevilo razli\xc4\x8dnih iger, pri katerih morda ne uporabimo vseh kart ali pa celo uporabim dva kompleta (remi, kanasta). Nekatere igre pa imajo povsem svoje igralne karte: tarok, ena (karte), \xc4\x8drni Peter, pokemon...\n_START_SECTION_\nTarok karte\n_START_PARAGRAPH_\nTarok karte so ve\xc4\x8dje od poker kart. Pri rde\xc4\x8dih barvah lestvico sestavljajo as, dva, tri, \xc5\xa1tiri, fant, kaval, kraljica, kralj, pri \xc4\x8drnih barvah pa sedem osem devet deset in fant, kaval, kraljica, kralj. Poleg barv komplet kart vsebuje \xc5\xa1e 21 kart ozna\xc4\x8denih z rimskimi \xc5\xa1tevilkami od ena do enaindvajset ter \xc5\xa1kisa, ki se obravnava kot najmo\xc4\x8dnej\xc5\xa1a karta (na njem je narisan neke vrste joker). Pri tarokih - kot se tudi imenujejo karte s \xc5\xa1tevilkami - imata samo dve karti posebno ime: I (pal\xc4\x8dka, pagat) ter XXI (mond).\n_START_SECTION_\nSimboli kart v Unicode\n_START_PARAGRAPH_\nUnicode dolo\xc4\x8da osem znakov: od U+2660 do U+2667:_NEWLINE__NEWLINE_\xe2\x99\xa0 \xe2\x99\xa1 \xe2\x99\xa2 \xe2\x99\xa3 \xe2\x99\xa4 \xe2\x99\xa5 \xe2\x99\xa6 \xe2\x99\xa7'